ai4bharat/Pralekha huggingface dataset:
PIB Headquarters
அஞ்சலகங்களில் கோரப்படாத தொகைக்கான விதிமுறை
அஞ்சலகங்கள் மற்றும் வங்கிகளில் டெபாசிட்தாரர்களால் கோரப்படாமல் இருக்கும் பணத்தை கையாளுவது மற்றும் பராமரிப்பதற்கான விதிமுறைகள் குறித்து,  மத்திய அரசு அறிவிக்கை வெளியிட்டுள்ளது. விதிமுறைகளின்படி, கோரப்படாமல் இருக்கும் தொகை பற்றிய விவரங்கள்  வெளிப்படையாக அறிவிக்கப்பட வேண்டும். அதற்கிணங்க அஞ்சலகத் துறை அத்தகைய கணக்குகளின் விவரங்களை தனது வலைதளத்தில்  வெளியிட்டுள்ளது. அஞ்சலகங்கள் தங்கள் அலுவலக அறிவிப்பு பலகைகளில் இந்த விவரங்களை வெளியிடுமாறும், இதர வழிகளிலும் விரிவாக விளம்பரப்படுத்துமாறும் கேட்டுக்கொள்ளப்பட்டுள்ளன. இதன்மூலம் சம்பந்தப்பட்டவர்களுக்கும் அறிவிக்கப்படுகிறது. மேலும் விவரங்களுக்கு உள்ளூர் அஞ்சலகங்களை அணுகுமாறு சென்னை நகர மத்தியப் பிரிவு அஞ்சலகங்களில் முதுநிலை கண்காணிப்பாளர் திரு எம் ஸ்ரீராமன் வெளியிட்டுள்ள செய்திக்குறிப்பில் தெரிவித்துள்ளார்.
பாதுகாப்பு அமைச்சகம்
தரையில் இருந்து வான் இலக்குகளை தாக்கக்கூடிய ஆகாஷ்-என்ஜி ஏவுகணையை டிஆர்டிஓ வெற்றிகரமாக சோதனை செய்தது
தரையில் இருந்து வான் இலக்குகளை தாக்கக்கூடிய புதிய தலைமுறை ஆகாஷ்-என்ஜி ஏவுகணையை ஒடிசா கடற்கரைக்கு அருகில் உள்ள ஒருங்கிணைந்த சோதனை தளத்தில் இருந்து 2021 ஜூலை 21 அன்று பாதுகாப்பு ஆராய்ச்சி மற்றும் மேம்பாட்டு நிறுவனம்  வெற்றிகரமாக சோதனை செய்தது.
பன்நோக்கு ரேடார், உத்தரவு, கட்டுப்பாடு மற்றும் தகவல் தொடர்பு அமைப்பு உள்ளிட்ட ஆயுத அமைப்புரீதியான அனைத்து உபகரணங்களுடன் தரைதளத்தில் இருந்து பிற்பகல் 12.45 மணியளவில் சோதனை நடத்தப்பட்டது.
ஹைதராபாத்தில் உள்ள பாதுகாப்பு ஆராய்ச்சி மற்றும் மேம்பாட்டு ஆயவகம், டிஆர்டிஓ-வின் இதர ஆய்வகங்களோடு இணைந்து இந்த ஏவுகணையை தயாரித்துள்ளது. இந்திய விமானப்படையின் பிரதிநிதிகள் இன்றைய சோதனையை நேரில் கண்டனர்.
சோதனை தரவுகளை சேகரிப்பதற்காக பல்வேறு முறைகள் கையாளப்பட்டன. ஏவுகணையின் சிறப்பான செயல்பாடு இவை அனைத்திலும் பதிவு செய்யப்பட்டு, உறுதி செய்யப்பட்டது. வான் ரீதியான அச்சுறுத்தல்களை வெற்றிகரமாக எதிர்கொள்ளும் திறனை ஏவுகணை வெளிப்படுத்தியது.
இந்திய விமானப்படையில் இணைக்கப்பட்டவுடன், அதன் வலிமையை அதிகரிக்கும் விதத்தில் ஆகாஷ்-என்ஜி-யின் செயல்பாடுகள் இருக்கும். பாரத் எலெக்ட்ரானிக்ஸ் லிமிடெட் மற்றும் பாரத் டைனமிக்ஸ் லிமிடெட் போன்ற உற்பத்தி முகமைகளும் சோதனையில் பங்கேற்றன.
டிஆர்டிஓ, பாரத் எலெக்ட்ரானிக்ஸ் லிமிடெட் மற்றும் பாரத் டைனமிக்ஸ் லிமிடெட், இந்திய விமானப்படை மற்றும் தொழில்துறையை வெற்றிகரமான சோதனைக்காக பாதுகாப்பு அமைச்சர் திரு ராஜ்நாத் சிங் பாராட்டினார்.
குழுவின் முயற்சிகளை பாராட்டிய பாதுகாப்பு ஆராய்ச்சி மற்றும் மேம்பாட்டு துறை செயலாளர் மற்றும் டிஆர்டிஓ தலைவர், இந்திய விமானப்படைக்கு இந்த ஏவுகணை வலுவூட்டும் என்றார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1737532
-----
(Visitor Counter : 247
சுகாதாரம் மற்றும் குடும்ப நலத்துறை அமைச்சகம்
மகாராஷ்டிராவில் கொவிட்-19 மேலாண்மைக்கான தயார்நிலையைக் குறித்து காணொளிக் காட்சி மூலம் டாக்டர். ஹர்ஷ் வர்தன் ஆய்வு செய்தார்
மகாராஷ்டிர சுகாதார அமைச்சர் திரு. ராஜேஷ் டோபே, மருத்துவக் கல்வி அமைச்சர் திரு. அமித் தேஷ்முக், அம்மாநிலத்தில் கொவிட்-19-ஆல் பாதிக்கப்பட்ட மாவட்டங்களின் ஆட்சியர்கள் ஆகியோருடன் உயர் மட்டக் கூட்டமொன்றை மத்திய சுகாதார மற்றும் குடும்ப நல அமைச்சர் டாக்டர். ஹர்ஷ் வர்தன் காணொளிக் காட்சி மூலம் இன்று நடத்தினார். மத்திய சுகாதார மற்றும் குடும்ப நல இணை அமைச்சர் திரு. அஷ்வினி குமார் சௌபே முன்னிலையில் நடந்த இந்தக் கூட்டத்தில், மத்திய சுகாதார மற்றும் குடும்ப நலச் செயலாளர் திருவாளர். பிரீதி சுதன், மத்திய சுகாதார மற்றும் குடும்ப நலச் சிறப்பு அலுவலர் திரு. ராஜேஷ் பூஷன் மற்றும் மத்திய மற்றும் மாநில அரசுகளின் மூத்த அதிகாரிகள் கலந்து கொண்டனர்.
மாநிலத்தின் 36 மாவட்டங்களும் பாதிக்கப்பட்டுள்ளன. அனைத்து மாவட்டங்களும் காணொளிக் காட்சி மூலம் இணைக்கப்பட்டிருந்த நிலையில், மும்பை, தானே, பூனே, நாசிக், பால்கர், நாக்பூர் மற்றும் அவுரங்காபாத் ஆகிய மாவட்டங்களின் கொவிட்-19 நிலைமையையும் அதன் மேலாண்மையும் டாக்டர். ஹர்ஷ் வர்தன் தனிப்பட்ட முறையில் உரையாடி ஆய்வு செய்தார்.
மகாராஷ்டிராவின் தற்போதைய நிலையைக் குறித்து பேசிய டாக்டர். ஹர்ஷ் வர்தன், "கட்டுப்பாட்டு மண்டலங்களின் எண்ணிக்கையை அதிகரிப்பது குறித்து உடனடி கவனம் தேவை. செயல்மிகு கட்டுப்பாட்டுத் திட்டத்தை நடைமுறைப் படுத்துவதற்கு மக்கள் தொகை நெருக்கமாக உள்ளப் பகுதிகளில் பாதிக்கப்படக்கூடியவர்களைப் பற்றிய விவரணையாக்கம் செய்யப்பட வேண்டும். மேலும், இறப்பு விகிதம் குறித்தும், பத்து லட்சம் பேரில் எத்தனை நபர்களுக்குப் பரிசோதனை செய்யப்படுகிறது என்பது குறித்தும் கவனம் கொள்ள வேண்டும்," என்றார்.
சுகாதார உள்கட்டமைப்பு பற்றிப் பேசிய டாக்டர். ஹர்ஷ் வர்தன், மகாராஷ்டிராவில் தீவிர சிகிச்சைப் பிரிவுகள் மற்றும் ஆய்வுக் கூட அமைப்பை வலுப்படுத்துவது குறித்தும், இனி வரும் நோயாளிகளுக்கு தீவிர சிகிச்சைப் பிரிவு மற்றும் சுவாசக் கருவிகளைக் கிடைக்க செய்வது குறித்தும் அறிவுரை வழங்கினார். மனித வள மேலாண்மை குறித்து பேசுகையில், இணையப் பயிற்சி முறைகள் மூலம் சுகாதாரப் பணியாளர்களுக்கு தரம் வாய்ந்த பயிற்சியை வழங்கி சுகாதாரச் சேவையின் தரத்தை மேம்படுத்த வேண்டும் என்று வலியுறுத்தினார்.
கொவிட்-19 நோயாளிகளை சரியான நேரத்தில் கண்டறிவதற்கும், அவர்களின் மேலாண்மைக்கும் கொவிட்-19 பரிசோதனை அறிக்கைகள் முறையாக வழங்கப்படுவதை பரிசோதனை மையங்கள் உறுதி செய்ய வேண்டும் என்றும் அவர் மாநில அதிகாரிகளைக் கேட்டுக்கொண்டார். "602 அரசு ஆய்வகங்கள் மற்றும் 235 தனியார் ஆய்வகங்கள்  ஆகியவற்றைக் கொண்ட வலைப்பின்னல் மூலம் நமது பரிசோதனைத் திறனை நாம் அதிகரித்துள்ளோம். மொத்தமாக 52,13,140 மாதிரிகளையும், கடந்த 24 மணி நேரத்தில் மட்டும் 1,51,808 மாதிரிகளையும் நாம் பரிசோதித்துள்ளோம்." 136 லட்சத்துக்கும் அதிகமான என்-95 முகக்கவசங்களையும், 106 லட்சத்துக்கும் அதிகமான தனிநபர் பாதுகாப்பு உபகரணங்களையும் மாநிலங்கள்/யூனியன் பிரதேசங்கள் மற்றும் மத்திய நிறுவனங்களுக்கு இது வரை விநியோகிக்கப்பட்டுள்ளதாக அவர் தெரிவித்தார். கொவிட்டுக்கு சிகிச்சை அளிக்காத மருத்துவமனைகளில் தனிநபர் பாதுகாப்பு உபகரணங்களின் சிக்கனமான பயன்பாட்டை அமைச்சகம் வெளியிட்டுள்ள வழிகாட்டுதல்களின் படி உறுதி செய்ய வேண்டும் என்று மத்திய சுகாதார அமைச்சர் வலியுறுத்தினார்.
சுகாதாரம் மற்றும் குடும்ப நலத்துறை அமைச்சகம்
உலகப் புகையிலை எதிர்ப்பு தினத்தில், மத்திய சுகாதார அமைச்சகம், புகையிலைப் பொருட்களை ஆன்லைனில் சித்தரிப்பதை ஒழுங்குபடுத்துவதற்கான ஓடிடி வழிகாட்டுதல்களை வெளியிட்டது
உலகப் புகையிலை எதிர்ப்பு தினத்தன்று, மத்திய சுகாதாரத்துறை அமைச்சர், டாக்டர் மன்சுக் மாண்டவியா, ஆன்லைன் உள்ளடக்கத்தில் புகையிலைப் பொருட்களை சித்தரிப்பதை ஒழுங்குபடுத்துவதற்கான ஓடிடி வழிகாட்டுதல்களை, சுகாதாரம் மற்றும் குடும்ப நலத்துறை இணையமைச்சர் திரு எஸ். சிங் பாகேல் முன்னிலையில் வெளியிட்டார். புகையிலைப் பொருட்கள் அல்லது அவற்றின் பயன்பாடு ஆகியவற்றைக் காண்பிக்கும் ஆன்லைன் உள்ளடக்கத்தை வெளியிடுபவர்கள் குறிப்பிட்ட வழிகாட்டுதல்களுக்கு இணங்க வேண்டும். மத்திய அரசின் சுகாதாரம் மற்றும் குடும்ப நல அமைச்சகம், 2023 ஆம் ஆண்டு உலகப் புகையிலை எதிர்ப்பு தினத்தைக் கடைப்பிடிக்க ஒரு நிகழ்ச்சியை இன்று இங்கு ஏற்பாடு செய்துள்ளது. இந்த ஆண்டு உலகப் புகையிலை எதிர்ப்பு தினத்தின் கருப்பொருள் "எங்களுக்கு உணவு தேவை, புகையிலை அல்ல" என்பதாகும்.
இந்நிகழ்ச்சியில் உரையாற்றிய டாக்டர் மன்சுக் மாண்டவியா, நமது நாட்டின் எதிர்காலமாக விளங்கும் இளம் தலைமுறையினரிடையே அதிகரித்து வரும் புகையிலை நுகர்வு குறித்து கவலை தெரிவித்தார். புகையிலையின் பிடியிலிருந்து விடுபட்டு ஆரோக்கியமான வாழ்க்கை முறையை மேற்கொள்ளுமாறு மத்திய சுகாதார அமைச்சர் மக்களுக்கு வேண்டுகோள் விடுத்தார்.
"புகையிலைப் பழக்கத்தால் ஏற்படும் தீவிரமான தீங்கு விளைவிக்கும் விளைவுகள் குறித்து இளைஞர்கள் மத்தியில் பரவலான விழிப்புணர்வை ஏற்படுத்த வேண்டிய நேரம் இது" என்று டாக்டர் மாண்டவியா கூறினார். மக்கள் இயக்கத்தின் வாயிலாக பிரச்சாரத்தைத் தொடங்குவதற்கான யோசனையை அவர் முன்வைத்தார். புகையிலைப் பழக்கத்திலிருந்து மக்களை விடுவிக்கவும், புகையிலைப் பயன்பாட்டைத் தடுக்கவும் இந்தியாவால், இன்றைய ஓடிடி வழிகாட்டுதல்கள் புகையிலை நுகர்வைத் தடுக்க நீண்ட தூரம் செல்லும் என்று அவர் எடுத்துரைத்தார்.
விவசாயத்துறை அமைச்சகம்
தமிழகம் உட்பட 11 மாநிலங்களில் 252.87 லட்சம் மெட்ரிக் டன் நெல் கொள்முதல்
காரீப் 2020-21 பருவத்தில், தமிழகம், பஞ்சாப், ஹரியானா, உத்தரப்பிரதேசம், தெலங்கானா, உத்தரகாண்ட், சண்டிகர், ஜம்மு காஷ்மீர், கேரளா, குஜராத் மற்றும் ஆந்திர பிரதேசத்தில் கடந்த 8ம் தேதி வரை, 252.87 லட்சம் மெட்ரிக் டன் நெல் கொள்முதல் செய்யப்பட்டுள்ளது.
இது கடந்த ஆண்டு, இதே காலத்தில் நடந்த கொள்முதலைவிட 19.48 சதவீதம் அதிகம். இந்த கொள்முதல் மூலம் 21.41 லட்சம் விவசாயிகள் ரூ.47,742.55 கோடியை குறைந்தபட்ச ஆதரவு விலையாகப் பெற்றுள்ளனர்.
மேலும் தமிழகம், கர்நாடகா, மகாராஷ்டிரா, தெலங்கானா, குஜராத், ஹரியானா, உத்தரப் பிரதேசம், ஒடிசா, ராஜஸ்தான் மற்றும் ஆந்திர பிரதேசத்தில் இருந்து ஆதரவு விலையில் 45.10 லட்சம் டன் பருப்பை கொள்முதல் செய்ய ஒப்புதல் வழங்கப்பட்டுள்ளது.
தமிழகம், மகாராஷ்டிரா, குஜராத், ஹரியானா மற்றும் ராஜஸ்தானிலிருந்து கடந்த 8ம் தேதி வரை 38980.82 மெட்ரிக் டன் பாசி பயிறு, உளுந்து, நிலக் கடலை மற்றும் சோயாபீன்ஸ் ஆகியவற்றை அரசு கொள்முதல் செய்துள்ளது. இதன் மூலம் 22,772 விவசாயிகள் ரூ.208.81 கோடி குறைந்தபட்ச ஆதரவு விலையைப் பெற்றுள்ளனர்.
இதே போல் கர்நாடகா மற்றும் தமிழ்நாட்டில் இருந்து 5089 மெட்ரிக் டன் கொப்பரை தேங்காய், 3961 விவசாயிகளிடமிருந்து கொள்முதல் செய்யப்பட்டுள்ளது. இதன் மூலம் விவசாயிகளுக்கு ரூ.52.40 கோடி குறைந்த பட்ச ஆதரவு விலை கிடைத்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1671438
----
(Visitor Counter : 100
நித்தி ஆயோக்
ஏடிஎல்புதுமைத் தொழில் முனைவோர் 2023: அடல் புத்தாக்க இயக்கம் பதிவு செய்ய அழைப்பு
அடல் புத்தாக்க இயக்கத்தின் அடல் புதுமை தொழில் முனைவோர் ஆய்வகத் திட்டத்தின் கீழ், கோடைக்கால வகுப்பாக ஏடிஎல் புதுமைத் தொழில் முனைவோர் 2023-க்கான பதிவை நித்தி ஆயோக்கின் அடல் புத்தாக்க இயக்கம் தொடங்கியுள்ளது.
ஜூன், ஜூலை மாதங் களில் 7 வாரங்களுக்கு காணொலிக் காட்சி வாயிலாக நடைபெறும் முகாம் மூலம் மின்னணு திறன்கள் மற்றும் கட்டமைப்புகளுடன் மாணவர்களின் திறன் மேம்படுத்தப்படுகிறது. கடந்த முறை நடைபெற்ற முகாமில் 5,000-க்கும் மேற்பட்ட புதுமைக் கண்டுபிடிப்புகள் குழுவினர் பங்கேற்றனர். அவர்களில் முதல் 100 பேர் இந்திய வர்த்தகப் பள்ளியின் மூலம் கல்வி உதவித்தொகைப் பெற்றனர். இதில் பங்கேற்கும் மாணவர்களுக்கு சான்றிதழ், கல்வி உதவித்தொகை மற்றும் இதர சிறப்பான வாய்ப்புகள் அளிக்கப்படும். பதிவு செய்ய கடைசி நாள் 2023 ஜூன் 5 ஆகும்.
இந்த முகாம் ஜூன் 8-ம் தேதி முதல் ஜூலை 24-ம் தேதி வரை நடைபெறும்.
ஒவ்வொரு வாரமும் மின்னணு திறன்கள், தயாரிப்பு மேம்பாடு மற்றும் தொழில்முனைவோர் திறன்கள் குறித்து மாணவர்களுக்கு நிபுணர்கள் விளக்குவார்கள்.
மாணவர்கள் https://kid-ex.com/champions/atltnkr2023 என்ற இணையதளம் மூலம் தாங்களே பதிவு செய்து கொள்ளலாம். மேலும் விவரங்களை https://kid-ex.com/pdf/ATL_Tinkerpreneur_2023_Brochure.pdf என்ற இணையதளத்தில் காணலாம்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும் https://pib.gov.in/PressReleasePage.aspx?PRID=1929029
வணிகம் மற்றும் தொழில்துறை அமைச்சகம்
நாடு முழுவதும் 17 துறைகளில் 7 சிறப்பு பிரிவுகளில், தேசிய ஸ்டார்ட் அப் விருதுகள் 2022: விண்ணப்பங்களை வரவேற்கிறது மத்திய அரசு
தொழில் வளர்ச்சி மற்றும் உள்நாட்டு வர்த்தக துறை, தனது 3வது தேசிய ஸ்டார்ட் அப் விருதுகளை தொடங்கியுள்ளது. விடுதலையின் அம்ரித் மகோத்ஸவத்தை முன்னிட்டு, தொடங்கப்பட்டுள்ள ஸ்டார்ட் அப் விருதுகள் 22, ஸ்டார்ட் அப் நிறுவனங்களையும், இந்தியாவின் வளர்ச்சி கதைக்கு காரணமாக இருப்பவர்களையும், தற்சார்பு இந்தியாவுக்கான ஆற்றலை கொண்டுள்ளவர்களையும் அங்கீகரிக்கும்.
கடந்த 2020ம் ஆண்டில், முதல் தேசிய ஸ்டார்ட் அப் விருதுகள் அறிவிக்கப்பட்டன. இதற்கு நாடு முழுவதும் இருந்து 1,600 ஸ்டார்ட் அப் நிறுவனங்கள் விண்ணப்பித்தன. சமீபத்தில் முடிந்த 2021-ம் ஆண்டு ஸ்டார்ட் அப் விருதில், 2,200 ஸ்டார்ட் அப் நிறுவனங்கள் பங்கேற்றன. இந்த இரண்டு ஸ்டார்ட் அப் விருது நிகழ்ச்சிகளும் வெற்றிகரமாக நடத்தப்பட்டபின், தற்போது 2022ம் ஆண்டுக்கான தேசிய ஸ்டார்ட் அப் விருதுகளுக்கு விண்ணப்பங்கள் வரவேற்கப்படுகின்றன.
இந்த ஸ்டார்ட் அப் விருதுகள் 17 துறைகளில், 50 துணைப் பிரிவுகளில் வழங்கப்படவுள்ளன. வேளாண்மை, கால்நடை பராமரிப்பு, கட்டுமானம், குடிநீர், கல்வி மற்றும் திறன் மேம்பாடு, எரிசக்தி, நிறுவன தொழில்நுட்பம், சுற்றுச்சூழல், நிதி தொழில்நுட்பம், உணவு பதப்படுத்துதல், சுகாதார நலன், தொழில்துறை 4.0, ஊடகம் மற்றும் பொழுதுபோக்கு, பாதுகாப்பு, விண்வெளி, போக்குவரத்து மற்றும் பயணம் ஆகிய 17 துறைகளில் ஸ்டார்ப் அப் விருதுகள் வழங்கப்படவுள்ளன.
கூடுதலாக, 7 சிறப்பு பிரிவு ஸ்டார்ட் அப் விருதுகளும் உள்ளன.
பெண்கள் தலைமையிலான ஸ்டார்ட் அப் நிறுவனங்கள்
ஊரக பகுதிகளில் தாக்கம்
ஸ்டாட் அப் நிறுவனங்களின் வளாகம்
சிறப்பான உற்பத்தி
தொற்றை சமாளிக்கும் புதுமை கண்டுபிடிப்பு 
இந்திய மொழிகளில் வர்த்தக செயல்பாடுகள் மற்றும் தீர்வு விநியோகம்
வடகிழக்கு மாநிலங்கள் மற்றும் மலைப்பகுதி மாநிலங்கள் / யூனியன் பிரதேசங்களுக்கான ஸ்டார்ட் அப் நிறுவனங்கள்.
வலுவான ஸ்டார்ட் அப் சூழலை உருவாக்கும் விதிவிலக்கானவர்களுக்கும் இந்த தேசிய ஸ்டார்ட் அப் விருதுகள் 2022 வழங்கப்படும்.
வெற்றிபெறும் ஒவ்வொரு ஸ்டார்ட் அப் நிறுவனத்துக்கும் ரூ.5 லட்சம் ரொக்க பரிசு வழங்கப்படும். வெற்றி பெறுபவர்கள், அடுத்த இடங்களை பிடிப்பவர்களுக்கு தங்கள் தீர்வுகளை சம்பந்தப்பட்ட அரசு அதிகாரிகள் மற்றும் கார்ப்ரேட்டுகள் முன் வெளிப்படுத்தும் வாய்ப்புகள் வழங்கப்படும். இதன் மூலம் முன்னனி திட்டங்களுக்கான ஆர்டர்களை முதலீட்டார்களிடம் இருந்து பெரும் வாய்ப்பு ஏற்படும். அவர்கள் தேசிய அளவில் மற்றும் சர்வதே அளவில் நடைபெறும் ஸ்டார்ட் அப் நிகழ்ச்சிகளில் பங்கேற்கவும் முன்னுரிமை அளிக்கப்படும்.
வெற்றிபெறும் ஸ்டார்ட் அப் நிறுவனங்கள் தொடங்க உதவியாக இருந்தவர்களுக்கும் , தூண்டியவர்களுக்கும் தலா ரூ. 15 லட்சம் ரொக்கபரிசு வழங்கப்படும்.
தேசிய ஸ்டார்ட் அப் விருதுகள் 22க்கான விண்ணப்ங்கள் 2022 மார்ச் 15ம் தேதி முதல் கிடைக்கும். மேலும் விவரங்களுக்கு www.startupindia.gov.in/content/sih/en/nsa2022.html . என்ற இணையளத்தை பார்க்கவும்.
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
ஜம்மு-காஷ்மீரில் மத்திய பால்வளத்துறை அமைச்சர் திரு பர்ஷோத்தம் ரூபாலா தலைமையில் உலக பால் தின நிகழ்ச்சி நடைபெற உள்ளது
உலக பால் தினத்தையொட்டி நாளை  ஜம்மு-காஷ்மீரில் மத்திய பால்வளத்துறை அமைச்சர் திரு பர்ஷோத்தம் ரூபாலா தலைமையில் சிறப்பு நிகழ்ச்சி நடைபெற உள்ளது. மத்திய கால்நடைப் பராமரிப்பு மற்றும் பால்வளத் துறையும், ஜம்மு-காஷ்மீர் அரசின் வேளாண் உற்பத்தித் துறையும் இணைந்து உலக பால் தின கொண்டாட்ட நிகழ்ச்சிகளுக்கு ஏற்பாடு செய்துள்ளன.
உலக பால் தின நிகழ்ச்சியின் ஒரு பகுதியாக ஜம்மு-காஷ்மீரின் ஸ்ரீநகரில் உள்ள எஸ்.கே.ஐ.சி.சி. மாநாட்டு மையத்தில் கால்நடைப் பராமரிப்பு மற்றும் பால்வளத் துறை சார்பில் கோடைகால சந்திப்புக்கூட்டம் ஜூன் 1 மற்றும் 2ம் தேதிகளில் நடைபெற உள்ளது.
உலக பால் தினம், பாலின் ஊட்டச்சத்து மற்றும் நன்மைகள் குறித்த விழிப்புணர்வை ஏற்படுத்துவதற்காக கொண்டாடப்படுகிறது. பால் பண்ணையாளர்கள், பதப்படுத்துபவர்கள் மற்றும் நுகர்வோரின் பங்களிப்புகளை அங்கீகரிக்கும் நோக்கில் ஸ்ரீ நகரில் நடைபெற உள்ள கோடைகால சந்திப்புக் கூட்டத்தின் போது விவாதங்கள் மற்றும் கருத்து பரிமாற்றங்கள் நடைபெறும். இக்கூட்டத்தில் மாநிலங்கள் மற்றும் யூனியன் பிரதேசங்களின் எதிர்பார்ப்புகளின் அடிப்படையில் திட்டங்களை செயல்படுத்துவது தொடர்பாக ஆலோசிக்கப்படும். இந்த நிகழ்ச்சியில் நாட்டின் பல்வேறு மாநிலங்களைச் சேர்ந்த கால்நடைப் பராமரிப்புத் துறை அமைச்சர்களும், மாநிலங்களின் கால்நடைப் பராமரிப்புத் துறை அதிகாரிகளும் கலந்து கொள்கின்றனர்.
தலைமை விருந்தினராக மத்திய மீன்வளம், கால்நடைப் பராமரிப்பு மற்றும் பால்வளத்துறை அமைச்சர் பர்ஷோத்தம் ரூபாலா பங்கேற்கிறார். ஜம்மு காஷ்மீர் துணைநிலை ஆளுநர் மனோஜ் சின்ஹா, பால்வளத்துறை இணை அமைச்சர்கள் டாக்டர் சஞ்சீவ் குமார் பால்யன், டாக்டர் எல்.முருகன் ஆகியோர் இந்நிகழ்ச்சியில் கலந்து கொள்கின்றனர்.
இந்த நிகழ்ச்சியின் போது, 2023-24 ஆம் ஆண்டிற்கான ஏ-ஹெல்ப் என்ற கால்நடைப் பராமரிப்புக்கான சிறப்புப் பயிற்சி இயக்கத்தையும், மத்திய அமைச்சர் திரு பர்ஷோத்தம் ரூபாலா தொடங்கி வைக்கிறார்.
ரசாயனம் மற்றும் உரங்கள் அமைச்சகம்
இந்தியாவில் ரெம்டெசிவிர் கிடைப்பதை அதிகரிக்க அரசு எடுத்த விரைவான நடவடிக்கைகள்
கொவிட் -19 சிகிச்சைக்காகப் பயன்படுத்தப்படும் மருந்துகள் கிடைப்பது, உற்பத்தி செய்தல், வழங்கல் ஆகியவற்றைக் கண்காணிப்பதை மருந்துத் துறை தீவிரப்படுத்தியது, 2021 ஏப்ரல் தொடக்கத்தில், கொவிட் -19 தொற்றால் பாதித்தவர்களின் எண்ணிக்கை விரைவாக அதிகரிக்கத் தொடங்கியது. ரெம்டெசிவிர் ஒரு காப்புரிமை பெற்ற மருந்து. இது 7 இந்திய மருந்து நிறுவனங்களில், காப்புரிமை பெற்ற கிலியட் லைஃப் சயின்சஸ் யுஎஸ்ஏ வழங்கிய தன்னார்வ உரிமங்களின் கீழ், இந்தியாவில் தயாரிக்கப்படுகிறது.
உள்நாட்டு உற்பத்தித் திறனை அதிகரிக்க, ரெம்டெசிவிர் தயாரிக்கும் உரிமை பெற்ற ஏழு உள்நாட்டு உற்பத்தியாளர்களுக்கு விரைவாக உற்பத்தியை அதிகரிக்க அறிவுறுத்தப்பட்டது. மத்திய அரசு மற்றும் உற்பத்தி நிறுவனங்களின் ஒருங்கிணைந்த முயற்சியால், உரிமம் பெற்ற உற்பத்தியாளர்களின் உற்பத்தி திறன் முன்னெப்போதும் இல்லாத வகையில் மாதத்திற்கு 38 லட்சம் குப்பிகளில் இருந்து கிட்டத்தட்ட 119 லட்சம் குப்பிகளாக அதிகரித்துள்ளது.
இறக்குமதி மற்றும் உள்நாட்டு உற்பத்தியின் மூலம் மருந்து கிடைப்பதை அதிகரிக்க அனைத்து முயற்சிகளும் மேற்கொள்ளப்படுகின்றன.
2021 ஏப்ரல் 21 அன்று, 19 மாநிலங்களுக்கும், யூனியன் பிரதேசங்களுக்கும் 11 லட்சம் குப்பிகள், ஏப்ரல் 21 முதல் 30ந்தேதி வரையிலான காலத்திற்கான இடைக்கால ஒதுக்கீடாக வழங்கப்பட்டன. இதற்கிடையே அதிகமான குப்பிகள் கிடைக்கப் பெற்றதால், ஏப்ரல் 24 ஆம் தேதியன்று இந்த ஒதுக்கீடு 16 லட்சம் குப்பிகளாக அதிகரிக்கப்பட்டது. இது அனைத்து மாநிலங்களுக்கும், யூனியன் பிரதேசங்களுக்கும் ஒதுக்கப்பட்டது. பின்னர் வழங்கப்பட்ட தொடர்ச்சியான ஒதுக்கீடுகளில், சமீபத்திய ஒதுக்கீடு மே 16 அன்று வெளியிடப்பட்ட நிலையில், மொத்தம் 76 லட்சம் குப்பிகளை, 2021 மே 23 வரையிலான காலத்திற்கு, மத்திய அரசு மாநிலங்களுக்கு ஒதுக்கியுள்ளது.
மேலே குறிப்பிட்டுள்ள ஒதுக்கீட்டிற்கு மேலதிகமாக, 16.05.2021 தேதியின்படி, மற்ற நாடுகள் / அமைப்புகளிடமிருந்து நன்கொடையாகப் பெறப்பட்ட மொத்தம் 5.26 லட்சம் ரெம்டெசிவிர் குப்பிகளும், வணிக ரீதியாக இறக்குமதி செய்யப்பட்ட 40000 குப்பிகளும் மாநிலங்களுக்கும் யூனியன் பிரதேசங்களுக்கும் ஒதுக்கப்பட்டுள்ளன மத்திய இரசாயன மற்றும் உரத்துறை அமைச்சகம் தெரிவித்துள்ளது.
நிலக்கரி அமைச்சகம்
ஏப்ரல் 2022 – ஜனவரி 2023 காலகட்டத்தில் நிலக்கரி உற்பத்தி 16% அதிகரித்து 698.25மில்லியன் டன்னை எட்டியுள்ளது
உள்நாட்டு நிலக்கரி உற்பத்தி கடந்த சில ஆண்டுகளாக தொடர்ந்து அதிகரித்து வருகிறது. 2019-20-ஆம் நிதியாண்டில் 730.87 மில்லியன் டன்னாக இருந்த நிலக்கரி உற்பத்தி, 2021-22-ஆம் ஆண்டில் 778.19 மில்லியன் டன்னாக அதிகரித்தது. இந்த நிதியாண்டிலும் நிலக்கரி உற்பத்தி தொடர்ந்து அதிகரித்து வருகிறது. ஏப்ரல் 2022 – ஜனவரி 2023 காலகட்டத்தில் நிலக்கரி உற்பத்தி 698.25 மில்லியன் டன்னை எட்டியுள்ளது. இது முந்தைய நிதியாண்டின் இதே காலகட்டத்தோடு ஒப்பிடுகையில் 16% அதிகமாகும். 2021-22ஆம் ஆண்டின் இதே காலகட்டத்தில் 601.97 மில்லியன் டன் நிலக்கரி உற்பத்தி செய்யப்பட்டிருந்தது. இந்த காலகட்டத்தில் கோல் இந்தியா நிறுவனத்தின் சொந்த உற்பத்தி 478.12 மில்லியன் டன்னிலிருந்து 550.93 மில்லியன் டன்னாக அதிகரித்துள்ளது. இது 15.23% அதிகமாகும். கூடுதல் மின் நுகர்வால் ஏற்படும் நிலக்கரித் தேவையை சமாளிக்க இந்த உற்பத்தி உயர்வு உதவிகரமாக அமைந்துள்ளது.
2025-ஆம் நிதியாண்டில் 1.31 பில்லியன் டன்னாகவும், 2030-ஆம் நிதியாண்டின் 1.5 பில்லியன் டன்னாகவும் நிலக்கரி உற்பத்தியை உயர்த்த நிலக்கரி அமைச்சகம் இலக்கு நிர்ணயித்துள்ளது. நிலக்கரி சுரங்கங்கள் மற்றும் நிலக்கரி உற்பத்தியை அதிகரிக்க நிலக்கரி அமைச்சகம் பல்வேறு மத்திய மற்றும் மாநில அரசுத்துறை நிறுவனங்களுடன் இணைந்து தீவிரமாக செயல்பட்டு வருகிறது. இதன் காரணமாக வணிக ரீதியிலான நிலக்கரி சுரங்கங்களின் உற்பத்தி தொடர்ந்து அதிகரித்து வருகிறது.
------
AP/PLM/KPG/KRS
(Visitor Counter : 113
பிரதமர் அலுவலகம்
இந்தியாவின் இசைக்கருவிகள் ஏற்றுமதி அதிகரிப்புக்கு பிரதமர் பாராட்டு
இந்தியாவின் இசைக்கருவிகள் ஏற்றுமதி அதிகரித்திருப்பது குறித்து பிரதமர் திரு.நரேந்திர மோடி மகிழ்ச்சி தெரிவித்துள்ளார். 2022 ஏப்ரல் முதல் செப்டம்பர் வரையிலான காலகட்டத்தில் இந்தியாவின் இசைக்கருவிகள் ஏற்றுமதி அதிகரித்துள்ளது. இது 2013-ஆம் ஆண்டின் இதேகால கட்டத்துடன் ஒப்பிடும்போது 3.5 சதவீதம் அதிகமாகும்.
வர்த்தகம் மற்றும் தொழிற்துறை அமைச்சர் திரு.பியூஷ் கோயலின் ட்விட்டை பகிர்ந்து பிரதமர் வெளியிட்டுள்ள ட்விட்டர் பதிவில்,
“இது ஊக்கம் அளிக்கிறது. இந்திய இசை உலக அளவில் புகழ் பெற்று வருவதால், இந்த துறை மேலும் வளர வாய்ப்பு உள்ளது”.
சுகாதாரம் மற்றும் குடும்ப நலத்துறை அமைச்சகம்
புதிதாக கொவிட்-19 தொற்றால் பாதிக்கப்படுபவர்களின் எண்ணிக்கை 40,000க்கும் குறைவு
ஆறு நாட்களுக்குப் பிறகு, இந்தியாவில் தினசரி கொவிட்-19 தொற்றால் பாதிக்கப்படுபவர்களின் எண்ணிக்கை 40,000க்கும் குறைவாக பதிவாகியுள்ளது. கடந்த 24 மணி நேரத்தில் 38,073 பேர் கொவிட்-19 தொற்றால் பாதிக்கப்பட்டுள்ளனர். தொடர்ந்து மூன்றாவது நாளாக, அன்றாட புதிய தொற்று எண்ணிக்கை 50,000-க்கும் குறைவாக உள்ளது.
கொவிட் தொற்றுக்கு சிகிச்சை பெறுவோர் எண்ணிக்கை கடந்த சில வாரங்களாக குறைந்து காணப்படுகிறது.
தொடர்ந்து 38-வது நாளாக, குணமடைவோர் எண்ணிக்கை பாதிக்கப்படுபவர்களின் எண்ணிக்கையைவிட அதிகமாக உள்ளது. கடந்த 24 மணி நேரத்தில் 42,033 பேர் குணமடைந்துள்ளனர்.
கொவிட் தொற்றுக்கு சிகிச்சை பெறுவோர் எண்ணிக்கை 5,05,265 ஆகக் குறைந்துள்ளது. இந்தியாவில் கொவிட் தொற்றினால் பாதிக்கப்படுபவர்களின் எண்ணிக்கையுடன் ஒப்பிடுகையில் சிகிச்சை பெறுவோர் எண்ணிக்கை 5.88 சதவீதமாக உள்ளது. இது கொவிட் தொற்றுக்கு சிகிச்சை பெறுவோர் எண்ணிக்கை குறைந்து கொண்டே வருகிறது என்பதைக் காட்டுகிறது.
கொவிட் தொற்றில் இருந்து குணமடைவோர் சதவீதம் 92.64 ஆக அதிகரித்துள்ளது. இன்று வரை 79,59,406 பேர் குணமடைந்துள்ளனர். கொவிட் தொற்றில் இருந்து குணமடைந்தோர் மற்றும் சிகிச்சை பெறுவோர் இடையிலான இடைவெளி 74,54,141 ஆக விரிவடைந்துள்ளது.
கொவிட் தொற்றில் இருந்து குணமடைந்தவர்களில் 78 சதவிதத்தினர் 10 மாநிலங்களையும், யூனியன் பிரதேசங்களையும் சேர்ந்தவர்கள்.
7,014 என்ற எண்ணிக்கையுடன் தில்லியில் அதிகப்படியான பேர்  கொவிட் தொற்றில் இருந்து குணமடைந்துள்ளனர். இதனை அடுத்து கேரளாவில் இருந்து 5,983 பேரும், மேற்கு வங்காளத்தில் இருந்து 4,396 நபர்களும் குணமடைந்துள்ளனர்.
புதிதாக கொவிட் தொற்றில் பாதிக்கப்பட்டவர்களில் 72 சதவிதத்தினர் 10 மாநிலங்கள் மற்றும் யூனியன் பிரதேசங்களை சேர்ந்தவர்கள்.
இந்தியாவில் தில்லியில் தான் அதிகமான பேர் புதிதாக பாதிக்கப்பட்டுள்ளனர். தில்லியில் 5,983 பேரும், அதனைத் தொடர்ந்து மேற்கு வங்காளத்தில் 3,907 பேரும், கேரளாவில் 3,593 பேரும், மகாராஷ்டிராவில் 3,277 பேரும் புதிதாக பாதிக்கபட்டுள்ளனர்.
கடந்த 24 மணி நேரத்தில் கொவிட் தொற்றினால்448பேர் இறந்துள்ளனர். இதனை அடுத்து கொவிட் தொற்றினால் இந்தியாவில் இறப்பவர்களின் எண்ணிக்கை தொடர்ந்து இரண்டாவது நாளாக 500க்கும் குறைவாக பதிவாகியுள்ளது.
இறந்தவர்களில் 78 சதவீதத்தினர் 10 மாநிலங்கள் மற்றும் யூனியன் பிரதேசங்களை சேர்ந்தவர்கள். மகாராஷ்டிராவில் தான் அதிகப்படியானோர்  இறந்திருக்கிறார்கள் என்றாலும் அம்மாநிலத்தின் தினசரி இறப்பு சதவீதம் 18.97 சதவீதமாக குறைந்துள்ளது. இதனை அடுத்து தில்லியில் 71 பேரும் மேற்கு வங்காளத்தில் 56 பேரும் இறந்துள்ளனர்.
(
அறிவியல் மற்றும் தொழில்நுட்பத்துறை
புதுமைகள் மற்றும் அறிவு உருவாக்கத்திற்கான தொட்டில்களாக அறிவியல் நிறுவனங்கள் திகழ்கின்றன: பேராசிரியர் அசுதோஷ் சர்மா, அறிவியல் மற்றும் தொழில்நுட்ப துறை செயலாளர்புதுமைகள் மற்றும் அறிவு உருவாக்கத்திற்கான தொட்டில்களாக அறிவியல் நிறுவனங்கள் திகழ்கின்றன: பேராசிரியர் அசுதோஷ் சர்மா, அறிவியல் மற்றும் தொழில்நுட்ப துறை செயலாளர்
பல்துறை சிக்கல்கள் மீது கவனம் செலுத்துதல், தீர்வு சார்ந்த மாற்றங்களுக்கான ஆராய்ச்சி, தொழிற்சாலைகள், புது நிறுவனங்கள் மற்றும் புதிய சிந்தனைகளின் பங்களிப்பை அதிகப்படுத்துதல், தற்சார்பு இந்தியாவை நோக்கி முன்னேறுதல் ஆகியவை குறித்து 2021 ஜனவரி 22 அன்று நடைபெற்ற அறிவியல் மற்றும் தொழில்நுட்ப மேம்பாட்டு நிதியத்தின் ஆலோசனைக் குழு கூட்டத்தில் வலியுறுத்தப்பட்டது.
காணொலி மூலம் ஏற்பாடு செய்யப்பட்ட இந்த கருத்தரங்கில் பேசிய பேராசிரியர் அசுதோஷ் சர்மா, அறிவியல் மற்றும் தொழில்நுட்ப துறை செயலாளர், புதுமைகள் மற்றும் அறிவு உருவாக்கத்திற்கான தொட்டில்களாக அறிவியல் நிறுவனங்கள் திகழ்கின்றன என்றார்.
அறிவியல் உள்கட்டமைப்பின் மேம்பாடு நாட்டின் வளர்ச்சிக்கு மிகவும் அவசியம் என்று கூறிய அவர், எளிமையாக அணுகக்கூடிய வகையில் இவற்றை உருவாக்குவதோடு, சிறப்பான முறையில் பயன்படுத்த வேண்டும் என்றார்.
கல்வித்துறை-தொழில்துறை கூட்டு, அறிவியல் மற்றும் தொழில்நுட்ப மேம்பாட்டு நிதியத்தின் வசதிகளை பயன்படுத்துவதில் புது நிறுவனங்களை ஈடுபடுத்துதல், கோட்பாட்டு அறிவியலின் பயன்பாட்டை ஊக்குவித்தல் குறித்து ஆலோசிக்கப்பட்ட இந்தக் கூட்டத்திற்கு, அறிவியல் மற்றும் தொழில்நுட்ப மேம்பாட்டு நிதியத்தின் ஆலோசனைக் குழுவின் தலைவரும் ஐஐடி கான்பூர் முன்னாள் இயக்குநருமான பேராசிரியர் எஸ் ஜி தண்டே தலைமை வகித்தார்.
அறிவியல் மற்றும் தொழில்நுட்ப மேம்பாட்டு நிதியத்தின் புதிய இலச்சினை இந்நிகழ்ச்சியில் வெளியிடப்பட்டது. 2000 முதல் 2019-ஆம் ஆண்டு வரை அறிவியல் மற்றும் தொழில்நுட்ப மேம்பாட்டு நிதியத்தின் 2913 திட்டங்களுக்கு ரூ 2953 கோடி ஒதுக்கப்பட்டது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே
காணவும்: https://pib.gov.in/PressReleasePage.aspx?PRID=1691482